Man blind ná gru-ongeluk: ‘Ons lewe het handomkeer verander’JW Stemmet voor die ongeluk. (Foto: Verskaf) ’n Familie van Wolmaransstad in Noordwes se lewe het in Augustus 2017 handomkeer verander toe hul pa, seun en man (29) ’n breinbesering tydens ’n motorongeluk opgedoen en gevolglik blind gelaat is. Nou wil hulle dié traumatiese ervaring gebruik om bewusmaking oor breinbeserings te skep en vir ander in soortgelyke posisies hoop te gee. JW Stemmet, ’n plaasbestuurder van die distrik, was op 5 Augustus 2017 in ’n ernstige motorongeluk betrokke toe hy op pad was na sy vrou, Alice (26), en hul twee kinders, onderskeidelik agt en twee jaar oud. Stemmet se bakkie het omgeslaan en hy is sowat 17 m uit die bakkie in die lug in geslinger voordat hy langs die pad te lande gekom het. Volgens Alice is dit steeds onduidelik wat presies op dié dag gebeur het. “Hy het langs die pad gelê en vriende van ons het deur die Here se genade op hom afgekom.” Sy sê ’n ambulans op pad na ’n ander noodgeval het toevallig verby die ongelukstoneel gery en kon vir Stemmet onmiddellik na die naaste hospitaal haas. Oupa Johan Stemmet, JW Stemmet, Wilhelm Stemmet en pa Wimpie Stemmet. Vier generasies by mekaar voor die ongeluk. (Foto: Verskaf) Stemmet is met ’n ernstige breinbesering in die plaaslike staatshospitaal opgeneem waarna hy noodgedwonge na ’n privaat hospitaal in Klerksdorp oorgeplaas moes word. “Sy hart het gaan staan en daar het bloed by sy neus en ore uitgeloop. Toe ek by hom kom, was hy grys van kleur weens al die bloed wat hy verloor het,” vertel Alice. “Ons het net gebid en gepleit dat God hom vir ons moet spaar.” Stemmet is vir vyf weke ná die gru-ongeluk in die hospitaal behandel. “Daar was in ’n stadium omtrent 30 druptoestelle aan hom gekoppel en hy moes ’n operasie ondergaan om die bloed op sy brein te dreineer,” sê Alice. Daarna het nóg drie maande lange rehabilitasie in Bloemfontein voorgelê waartydens hy van voor af moes leer loop, eet en kommunikeer. Ná ŉ lang en uitmergelende herstelproses is Stemmet uiteindelik huis toe waar hy nou deur sy familie versorg word. Alice erken dat dit ’n groot aanpassing was van die lewe wat hulle voorheen geken het, maar sê die familie het baie hulp van die rehabilitasiesentrum en ŉ arbeidsterapeut gekry wat hulle presies geleer het wat om te doen. “Hulle het die fondament vir ons gelê. Verder leer mens maar soos jy aangaan. JW lei ons ook in wat hy nodig het. Bowenal lei die Here jou. Jy besef hoe afhanklik jy van Hom is,” sê Alice. Sy sê hul familie woon saam in een huis en almal sit hand by met Stemmet se versorging. “Dis ’n absolute spanpoging.” Daar is ook ŉ versorger wat help om in Stemmet se behoeftes te voorsien. “JW se ma en versorger is wonderlik en doen al die harde werk,” sê Alice. JW en Alice Stemmet na die ongeluk. (Foto: Verskaf) Alice sê dat sy deur hierdie voorval besef het daar word gans te min gedoen om mense bewus te maak van en meer te leer oor breinbeserings. “Daar is te min inligting beskikbaar. Ons het nooit gedink dat dit met ons sou gebeur nie. Nooit het my skoonouers gedink dit gaan met hul seun gebeur nie. Nooit het ek gedink dit gaan met my gesonde man gebeur nie,” sê sy. “Só ’n besering verander ’n mens se lewe handomkeer. ’n Breinbesering is ’n ongelooflik traumatiese ervaring vir enige familie. Gelukkig het ons ’n baie goeie ondersteuningstelsel,” sê sy. Die familie beplan om vanjaar nog by ’n neuroloog aan te klop nadat Stemmet vir die eerste keer vroeg vanjaar ’n toeval gekry het. “Andersins is sy vordering merkwaardig. Hy gaan normaal aan, maar kan ongelukkig nie sien nie en dit is wat hom terughou. Hy kan wel al tussen lig en donker onderskei.” JW sukkel ook nog met sy geheue en is nie in staat om terug te keer werk toe nie, sê Alice. “Elke breinbesering is so uniek.” Haar raad aan ander families wat deur ’n soortgelyke beproewing gaan, is om deurgaans aan God en sy beloftes vas te hou. “In so ’n tyd kan ’n mens net mekaar ondersteun.” Die Stemmet-familie bedank almal wat ’n rol in JW se herstel tot dusver gespeel het. ’n Geldinsameling is begin om die familie te help met koste vir Stemmet se behandeling en versorging. Besoek die hulpfonds se Facebookblad vir meer inligting.